* Uradni list RS, št. 17/18 z dne 16. 3. 2018 (velja od 17. 3. 2018)

Na podlagi tretjega odstavka 13. člena Zakona o bančništvu (Uradni list RS, št. 25/15, 44/16 – ZRPPB, 77/16 – ZCKR in 41/17; v nadaljevanju ZBan-2) in prvega odstavka 31. člena Zakona o Banki Slovenije (Uradni list RS, št. 72/06 – uradno prečiščeno besedilo, 59/11 in 55/17) izdaja Svet Banke Slovenije

**SKLEP**

**o uporabi Smernic o pridobivanju informacij o procesu ocenjevanja ustreznega notranjega kapitala (ICAAP) in procesu ocenjevanja ustrezne notranje likvidnosti (ILAAP) za namene nadzorniškega pregledovanja in ovrednotenja (SREP)**

1. **člen**

**(Namen in področje uporabe smernic)**

1. Evropski bančni organ je na podlagi prvega odstavka 16. člena Uredbe (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L št. 331 z dne 15. decembra 2010, str. 12; v nadaljevanju Uredba (EU) št. 1093/2010) dne 10. februarja 2017 objavil Smernice o pridobivanju informacij o procesu ocenjevanja ustreznega notranjega kapitala (ICAAP) in procesu ocenjevanja ustrezne notranje likvidnosti (ILAAP) za namene nadzorniškega pregledovanja in ovrednotenja (SREP) (v nadaljevanju: smernice), ki so objavljene na njegovi spletni strani.
2. Smernice iz prvega odstavka tega člena zagotavljajo zbliževanje nadzorniških praks, ki se uporabljajo pri vrednotenju procesa ocenjevanja ustreznega notranjega kapitala (ICAAP) in procesa ocenjevanja ustrezne notranje likvidnosti (ILAAP) institucij za namene procesa nadzorniškega pregledovanja in ovrednotenja (SREP) v skladu s Smernicami o skupnih postopkih in metodologijah za proces nadzorniškega pregledovanja in ovrednotenja (Smernice o SREP, EBA/GL/2014/13 z dne 19. decembra 2014), ki jih je objavil organ EBA. Te smernice določajo zlasti, katere informacije v zvezi z ICAAP in ILAAP naj pristojni organi zbirajo od institucij za opravljanje ocenjevanj v skladu z merili, določenimi v Smernicah o SREP.
3. Smernice se uporabljajo za pristojne organe, kot so opredeljeni v točki (i) drugega odstavka 4. člena Uredbe (EU) št. 1093/2010.
4. **člen**

**(Vsebina sklepa in obseg uporabe smernic)**

1. S tem sklepom Banka Slovenije določa uporabo smernic za Banko Slovenije, kadar v skladu z ZBan-2 v vlogi pristojnega organa izvaja pristojnosti in naloge nadzora nad bankami iz drugega odstavka 9. člena ZBan-2.
2. Banka Slovenije bo pri opravljanju nalog in pristojnosti nadzora v skladu z ZBan-2 in Uredbo (EU) št. 575/2013 v celoti upoštevala določbe smernic v delu, v katerem se nanašajo na izvajanje nalog in pooblastil pristojnega organa.
3. **člen**

**(Uveljavitev sklepa)**

Ta sklep začne veljati naslednji dan po njegovi objavi v Uradnem listu Republike Slovenije.

Ljubljana, dne 14. marec 2018

 **Boštjan Jazbec** l.r.

 Predsednik

Sveta Banke Slovenije